हमारा चेतन व अवचेतन परिवार, समाज, राष्ट्र, विकास, जीवन उद्देश्य व उपलब्धियां, धर्म व आध्यात्म आदि तत्वों व तथ्यों के लिए सत्ता, शक्ति व अहंकार-भोग को ही आधार मानकर परिभाषाओं व प्रायोजनों द्वारा अनुकूलित किया गया है। हमें जबरन परतंत्र बनाए रखा जाता है क्योंकि हमारे स्वतंत्र होने से मानव-निर्मित सत्ता व शक्ति केंद्रों का अस्तित्व ही भरभरा कर ढह जाएगा और हम बेहतर समाज व विश्व निर्माण की ओर स्वतः ही बढ़ने लगेंगें और अपनी पीढ़ियों को बेहतर जीवन व जीवंत जीवन मूल्य दे पाएंगें जो ढकोसलों, झूठों, मान्यताओं व ढोंगों पर आधारित नहीं होगें। यदि मनुष्य मानव-निर्मित तंत्रों की सत्ताओं, हिंसा, भ्रम व ढोंगों की अनुकूलता से बाहर आकर जीवन को समझने, जानने व जीने का प्रयास करने लगे तो उसको यह समझ आएगा कि अभी मनुष्य बचपन से मृत्यु तक अपना पूरा जीवन जिन तत्वों में नष्ट करता है, उनमें न तो रचना होती है न जीवन की अभिव्यक्ति और न ही जीवन का प्रत्यक्षीकरण।